पणजी/माशेलः कुमारजुवेंचे सरकारी मुळावे शाळेंत यत्ता चवथेंत शिकपी अंकुरकुमार संजय प्रसाद ह्या 10 वर्सां पिरायेच्या भुरग्यान न्हंयेंत बुडपी आपल्या तीन इश्टांचे जीव वाटायले. ताच्या हे धाडसी कामगिरीक लागून पुराय गोंयांतल्यान ताचें कवतूक जाता. अंकुरकुमाराच्या धाडसाचें कवतूक करून मुख्यमंत्री डॉ. प्रमोद सावंत हांणी शुक्रारा राज्य सरकारा वतीन एका लाखाचें इनाम दिवन ताचो भोवमान केलो.
 विरोधी पक्ष फुडारी युरी आलेमांव हांणीय अंकुरकुमार प्रसाद हाचो भोवमान केलो. आमदार विजय सरदेसाय हांणी ताका परबीं दिवपी थारावूय विधानसभा अधिवेशनांत मांडलो. ते भायर पोरणें गोंय पुलिशेनूय ताचो भोवमान केलो.
 शेनवारा 25 मार्चाक दनपारां 3. 30 वरांचेर सुरूचेभाट- कुमारजुवेंच्या श्री शांतादुर्गा कुमारजुवेंकान्न पालखी उत्सवा वेळार एका भुरग्याच्या दोळ्यांत गुलाल गेलो. दोळे धुवपा खातीर तो भुरगो लागीचे न्हंयेर गेल्लो. दोळे धुतना त्या भुरग्याचो तोल वचून तो न्हंयेंत पडलो. हें पळोवन ताचे वांगडा आशिल्ल्या ताच्या इश्टांनी ताका वाटोवपा खातीर न्हंयेंत उडी मारली, पूण तिगूय उदकांत बुडपाक लागले. हो प्रकार थंयच्यान सायकली वयल्यान वचपी अंकुरकुमारान पळयलो. आपले इश्ट यत्ता सवेंत शिकपी विजयकुमार (12), मुकेश सिंग (12) आनी यत्त तिसरेंत शिकपी आर्यन होसपेट बुडटात हें ताच्या लक्षांत येताच ताणें आशीकुशीच्या लोकांक ताची म्हायती दिली, पूण लोकांनी ताचें म्हणणें गंभीरपणान घेवंक ना. अखेर धाडस करून अंकुरकुमार न्हंयेंत देंवलो आनी बडयेच्या आदारान तिगांकूय भायर काडले.
 मजगतीं, मुख्यमंत्री डॉ. प्रमोद सावंत हांणी शिक्षण संचालक शैलेश झिंगडे हांचे वरवीं मुख्याध्यापिका रवीना भगत हांकां कळोवन खास गाडयेन अंकुरकुमाराक पर्वरेच्या सचिवालयांत आपोवन हाडलो. ह्या वेळार ताच्या वांगडा ताचो बापूय अर्जुनकुमार आनी आवय प्रतिमादेवी तशेंच मुख्याध्यापिका रवीना भगत, शिक्षिका समिधा गांधी, मनिषा सावंत आशिल्ली. मुख्यमंत्री डॉ. सावंत हांणी सचिवालयांत अंकुरकुमाराक भेटवस्तू आनी सरकारा वतीन एका लाखाचो चॅक दिवन भोवमान केलो.
 ह्या वेळार नगरनियोजन मंत्री बाबूश मोंसेरात हाजीर आशिल्ले.
 ह्या भुरग्यान आपलो जीव धोक्यांत घालून आपल्या तीन इश्टांचे जीव वाटायले ही खऱ्यांनीच कवतुकाची आनी अभिमानाची गजाल आसा. शालेय पांवड्यार ही जाणीव आसप ही लेगीत हेर भुरग्यांनी ताची देख घेवपा सारकी आसा. ह्या भुरग्याक लागून शाळेचें आनी कुमारजुवें गांवाचें नांव आदराचें जाला, अशें मुख्यमंत्री डॉ. सावंत हांणी म्हणलें. मंत्री मोंसेरात हांणीय अंकुरकुमाराक परबीं दिलीं. ते उपरांत सचिवालयांत हाजीर आशिल्ले विरोधी पक्ष फुडारी युरी आलेमांव, गोवा फोरवर्डाचे आमदार विजय सरदेसाय, कला आनी संस्कृती मंत्री गोविंद गावडे, कुमारजुवेंचे आमदार राजेश फळदेसाय हांणी अंकुरकुमाराक मेळून ताका परबीं दिलीं.
 अंकुरकुमार प्रसाद हो मूळ बिहारचो. सध्या तो कुमारजुव्यां आवय, बापूय आनी भयणी वांगडा रावता. ताचे धाडसी कामगिरीची म्हायती मेळटाच बिहारचे राज्यपाल राजेंद्र आर्लेकार हांणीय अंकुरकुमाराचें कवतूक केलें. अंकुरकुमाराची ही कामगिरी हेर भुरग्यां खातीर आदर्श घे सारकी आसा, अशेंय आर्लेकार हांणी म्हणलां.
 अंकुरकुमार संजय प्रसाद हाच्या नांवाची बाल शौर्य पुरस्कारा खातीर केंद्र सरकारा कडेन शिफारस करतले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 